ทองปิดพุ่ง 8.5 ดอลล์
สัญญาทองคำตลาดนิวยอร์กปิดพุ่งขึ้น 8.5 ดอลล์ ขณะตลาดจับตาการเลือกตั้งกรีซ
16 มิ.ย. 2555

สัญญาทองคำตลาดนิวยอร์กปิดพุ่งขึ้น 8.5 ดอลล์ ขณะตลาดจับตาการเลือกตั้งกรีซ
สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 8.5 ดอลลาร์ หรือ 0.52% ปิดที่ 1,628.1 ดอลลาร์/ออนซ์
สัญญาทองคำปรับตัวเพิ่มขึ้นเป็นวันที่ 6 ติดต่อกัน โดยปรับตัวเพิ่มขึ้นทั้งสิ้น 2.3% ในสัปดาห์นี้ ขณะที่นักลงทุนเตรียมรับมือกับผลการเลือกตั้งของกรีซ ซึ่งจะเป็นการตัดสินใจของชาวกรีซว่าจะอยู่ในยูโรโซนต่อไปหรือไม่ ซึ่งหากผลการเลือกตั้งไม่สอดคล้องกับคาดการณ์ ก็มีความเป็นไปได้สูงที่จะส่งผลให้ตลาดหลายแห่งตกอยู่ในภาวะผันผวนอย่างหนักในสัปดาห์หน้า และยังกระตุ้นความวิตกกังวลในเรื่องการลุกลามของวิกฤตหนี้ ทำให้นักลงทุนหันไปลงทุนในทองคำซึ่งมีความปลอดภัยมากว่า
นอกจากนี้ ตลาดยังได้รับปัจจัยหนุนจากการคาดการณ์ที่ว่า เฟดอาจมีความเคลื่อนไหวในสัปดาห์หน้าในเรื่องการกระตุ้นเศรษฐกิจผ่านมาตรการผ่อนคลายเชิงปริมาณรอบที่ 3 (QE3)
ในขณะเดียวกัน ทองคำยังได้รับปัจจัยหนุนจากการอ่อนค่าของเงินสกุลดอลลาร์และการปรับตัวเพิ่มขึ้นของราคาน้ำมันอีกด้วย